Μπισκότα βουτύρου καλυμμένα με ροζ ζάχαρη
Μπισκότα βουτύρου, ιδανικά για το τσάι με μόνο 4 υλικά. Αν θέλουμε, τα ρολάρουμε σε ζάχαρη που έχουμε χρωματίσει ροζ και τους δίνουμε μια ρομαντική νότα.
200 γρ. βούτυρο αγελάδας, κρύο, κομμένο σε κομμάτια, 90 γρ. (1/2 κούπα) ζάχαρη, 2 κάψουλες βανιλίνη, 280 γρ. (2 ξέχειλες κούπες) αλεύρι μαλακό ή για όλες τις χρήσεις, 100 γρ. (1/2 κούπα) ζάχαρη , 3-4 σταγόνες κόκκινο χρώμα ζαχαροπλαστικής (προαιρετικό)
Για να φτιάξουμε μπισκότα βουτύρου καλυμμένα με ροζ ζάχαρη, βάζουμε όλα τα υλικά της ζύμης στον κάδο του πολυκόφτη και τα αλέθουμε μέχρι να ενωθούν σε ζύμη. Εναλλακτικά, αν δεν έχουμε μεγάλο πολυκόφτη, κάνουμε τη διαδικασία στο μίξερ, με φτερό, ή ζυμώνουμε με τα χέρια.Μαζεύουμε τη ζύμη σε μπάλα, την τυλίγουμε με μεμβράνη και την αφήνουμε να ξεκουραστεί στο ψυγείο για 30 λεπτά.Ρίχνουμε τις σταγόνες του χρώματος στη ζάχαρη και την τρίβουμε με τα δάχτυλά μας μέχρι να πάρει ένα ομοιόμορφο ροζέ χρώμα. Φυσικά, αν προτιμάμε, μπορούμε να βάλουμε σκέτη ζάχαρη, χωρίς να την χρωματίσουμε.Βγάζουμε τη ζύμη, αφαιρούμε τη μεμβράνη και την πλάθουμε σε μπαστούνι με διάμετρο 4 εκ.Ρολάρουμε το μπαστούνι πάνω στη χρωματισμένη ζάχαρη, έτσι ώστε να καλυφθεί καλά γύρω γύρω. Το τυλίγουμε ξανά με μεμβράνη και αφήνουμε στο ψυγείο για 1 ώρα.Προθερμαίνουμε τον φούρνο στους 175°C. Στρώνουμε αντικολλητικό χαρτί σε δύο λαμαρίνες.Βγάζουμε το μπαστούνι της ζύμης, αφαιρούμε τη μεμβράνη και το κόβουμε σε φέτες ανά 1 εκ.Τοποθετούμε τα φετάκια στα ταψιά και ψήνουμε τα μπισκότα βουτύρου για 8 λεπτά.
Αλεύρι (ζύμες),Ζάχαρη